Talous- ja sosiaalikomitean lausunto aiheesta "Ehdotus neuvoston asetukseksi (EY) kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla annetun asetuksen (EY) N:o 850/98 muuttamisesta toisen kerran"



Virallinen lehti nro C 138 , 18/05/1999 s. 0023



Talous- ja sosiaalikomitean lausunto aiheesta "Ehdotus neuvoston asetukseksi (EY) kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla annetun asetuksen (EY) N:o 850/98 muuttamisesta toisen kerran"(1) (1999/C 138/08) Neuvosto päätti 23. maaliskuuta 1999 Euroopan yhteisön perustamissopimuksen 43 ja 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea nimitti yleisesittelijäksi Eduardo Chagasin ja valtuutti tämän laatimaan aiheesta lausunnon. Talous- ja sosiaalikomitea hyväksyi 24.-25. maaliskuuta 1999 pitämässään 362. täysistunnossa (maaliskuun 24. päivän kokouksessa) seuraavan lausunnon. Äänestyksessä annettiin 60 ääntä puolesta ja 4 vastaan 10:n pidättyessä äänestämästä. 1. Johdanto 1.1. Antaessaan asetuksen 850/98 (EY) neuvosto hyväksyi tekniset toimenpiteet, joilla suojellaan nuoria meren eliöitä. 1.2. Annetun asetuksen säännöksissä ennakoidaan, että sovellettavien silmäkokoyhdistelmien käyttöä koskeviin sääntöihin liittyvät lisätoimenpiteet hyväksytään viimeistään 4. toukokuuta 1999. 1.3. Asetusehdotuksessa muutetaan joitain asetuksen 850/98 näkökulmia, lisätään säännöksiä valvonnan helpottamiseksi, velvoitetaan kalastuspäiväkirjan pitäminen sekä toimenpiteistä että vyöhykkeet ylittävästä kalastuksesta. 2. Yleistä 2.1. Komitea kannattaa asetusehdotusta. 2.2. Komitea korostaa, että kalavarojen säilyttämispolitiikkaa tarvitaan kalastustoiminnan tavanomaisen kehityksen takaamiseksi sektorilla, joka haluaa olla sekä kannattava että kilpailukykyinen. 2.3. Jotta kalavarojen tekniset säilyttämistoimenpiteet olisivat tehokkaita, niiden on oltava yksinkertaisia, toteuttamiskelpoisia, valvottavia ja, jos mahdollista, riittävästi testattuja yhteistyössä sektorin ammattilaisten kanssa. 2.4. Komitea suosittelee näin ollen, että teknisiä suojelumenetelmiä tuetaan tieteen ja teknologian kehittämisellä. Tästä syystä se puolustaa pyyntimenetelmien tutkimuksen kohentamista paitsi nykyisten menetelmien käytön tunnettavuuden parantamiseksi myös ennen kaikkea mahdollistaakseen nykyistä valikoivammat menetelmät, joita käytettäessä vältetään nuorten eliöiden pyynti ja niiden laskeminen takaisin mereen. 2.5. Komitea korostaa, että kalavarojen suojelupolitiikka ja hallinta sekä kaikki välineet, joista se muodostuu toimivat ainoastaan, jos sääntöjä noudatetaan. Tästä syystä jäsenvaltioiden viranomaisten ja sektorin välinen vuoropuhelu on ensiarvoisen tärkeää. Valvonnalla on tässä yhteydessä suuri tehtävä, ja sen vuoksi sitä on harjoitettava yhtenäisesti koko EU:n alueella. 2.6. Näin ollen komitea ilmaisee varauksensa siltä osin, onko ammattikalastajien mahdollista noudattaa työssään 4 artiklan 4 kohdan b alakohdassa annettuja sääntöjä, joiden uutta muotoilua nyt ehdotetaan. Sama pätee myös valvonnan toteuttamisen mahdollisuuteen ehdotettujen säännösten rajoissa. Bryssel 24. maaliskuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) EYVL C 11, 15.1.1999, s. 9.